Baltā cielava - Vikipēdija

# Baltā cielava

### Vikipēdijas raksts

Baltā cielava (Motacilla alba) ir mazs dziedātājputniņš un Latvijas nacionālais putns. Cielava iekļauta Zvirbuļveidīgo kārtas (Passeriformes) Cielavu dzimtā (Motacillidae), pie kuras pieder arī čipste.

Baltā cielava

### [izmainīt šo sadaļu] Baltās cielavas izskats un raksturīgās pazīmes

Putniņam ir slaids, aptuveni 16,3-19 cm garš ķermenis, uzkrītoši gara aste (kas patiesībā sastāda pusi cielavas garuma), garas kājas un īss, tievs knābis. Putna apspalvojumu parasti veido pelēka augšdaļa un balts vēderiņš, balta seja, melna “cepurīte” un rīkle. Cielavas tēviņam, kā vairumam putnu, pavasarī spalva ir mazliet košākā nekā mātītēm.

Cielaviņu viegli atpazīt ja ne pēc tās melnbaltajām krāsām, tad pēc gaitas. Cielava veikli skraida pa zemi un apstājoties šūpo garo asti augšup-lejup. Ne velti angliski cielavu dēvē par “wagtail”, no “wag” — “kustināt, vēcināt un “tail”, kas nozīmē “aste”.

Visi Zvirbuļveidīgo kārtas putniņi ir labi dziedātāji. Cielaviņas skaņas ir īsi divzilbju saucieni.

### [izmainīt šo sadaļu] Cielavas mājvieta un barības meklējumi

Latvijā sastopama ļoti bieži no aprīļa līdz oktobrim. Baltā cielava, tāpat, kā kārtas līdzinieks zvirbulis uzturas galvenokārt apdzīvotu vietu tuvumā, gan laukos, gan pilsētā, un pie ūdenstilpnēm. Cielaviņa pārtiek no kukaiņiem, tādēļ priekšroku dod klajiem, plašiem laukiem, kur tā var labi pārredzēt savu upuri un noķert. Cielava ir ļoti derīgs putns, jo iznīcina daudzus kaitēkļus.

Pasaulē cielava mitinās maigāka klimata apgabalos Eiropas dienviddaļā, Āzijā un Āfrikas ziemeļos, bet ziemot dodas galvenokārt uz Āfriku. Latvijā cielava atgriežas aprīļa pirmajos datumos.

Baltās cielavas cālēns

### [izmainīt šo sadaļu] Putna ligzdošana

Cielava ligzdos ēku pažobelēs, mūra sienu spraugās un nišās, malkas grēdās, koku un akmeņu krāvumos un cilvēku darinātos būrīšos. Ligzdas materiāliem var tikt izmantoti gan zāles stiebriņi un salmiņi, gan skaidas un sūnas, bet iekšējai apdarei — dzīvnieku spalva.

Parasti cielavu pāris ligzdu piepildīs ar mazuļiem divas reizes sezonā: maijā un jūnijā, iedējot tajā pa 4-8 raibām oliņām. Mazuļu inkubācijas periods olā ir 12 dienas. Pēc izšķilšanās mazie putnēni vēl pusotru līdz divas nedēļas pavadīs ligzdā.

### [izmainīt šo sadaļu] Baltā cielava kā Latvijas nacionālais putns

Baltā cielava oficiāli tika atzīta par Latvijas nacionālo putnu 1960.gadā Tokijā. To apstiprināja Starptautiskā putnu aizsardzības padome (International Council for Bird Preservation), tagad pazīstama kā BirdLife International.

Baltā cielaviņa attēlota arī uz Latvijas Ornitoloģijas Biedrības logo.

Cielava ir viens no visbiežāk minētajiem putniem latviešu tautas pasakās un dziesmās. Kā raksta dabas pētnieks Ilmārs Tīrmanis žurnālā “Vides Vēstis” ([1]), cielava minēta vismaz 230 tautasdziesmās. Dažas no tām aplūkojamas “Krišjāņa Barona Dainu skapī”, kā arī Latvijas Izglītības informatizācijas sistēmas (LIIS) folkloras lapā, utml.

### [izmainīt šo sadaļu] Citas latviešu “cielavas”

- Daudzu iecienītā, “Staburadzes” ražotā torte “Cielaviņa”: “Olbaltuma un riekstu bezē torte ar kakao krēmu un šokolādes un rieksu glazūru, dekorēta ar kakao krēmu.” ([2])
- Folkloras kopa “Cielava” — “dzied, spēlē, iet rotaļās” ([3]);
- Ludzas Bērnu un jauniešu centra popgrupai “Cielaviņa” — “aizvadītajā gadā atzīmēja savu 15 gadu jubileju, un šajā laikā izaugušas trīs cielavēnu paaudzes”. Klajā nācis pirmais disks “Esmu Ludzai pierakstīts” ([4]);
- Raimonda Paula dziesma “Cielaviņa” — tekstu autors Leons Briedis, izpildītājs Jānis Paukštello ([5]);
- Rīgas pašvaldības 129. pirmsskolas izglītības iestāde “Cielaviņa”. Bērnudārzs;
- “Cielaviņas armija” (1964.g.) un “Cielaviņas armija atkal cīnās” (1968.g.), režisora Aleksandra Leimaņa Rīgas Kinostudijā uzņemtās melnbaltās filmas;
- utt.

### [izmainīt šo sadaļu] Ārējās saites

- Putni Latvijā un pasaulē
- / Sugu saraksts ar komentāriem par skaitu un izplatību. Detalizēta retumu uzskaite. Dažādi rekordi: pirmie un pēdējie migranti, neparasti ziemotāji un citi fakti.
- Latvijas Ornitoloģijas Biedrība
- Te var dzirdēt cielavas balsi

Saturs iegūts no "http://lv.wikipedia.org../../../b/a/l/Balt%C4%81_cielava.html"

Kategorija: Putni

##### Views

- Raksts
- Diskusija
- Pašreizējā versija

##### Meklēt

##### Citās valodās

- Български
- Česky
- Cymraeg
- Dansk
- Deutsch
- English
- Esperanto
- Español
- Eesti
- Suomi
- Français
- Frysk
- Gàidhlig
- Magyar
- Italiano
- 日本語
- Lietuvių
- Nedersaksisch
- Nederlands
- ‪Norsk (nynorsk)‬
- ‪Norsk (bokmål)‬
- Polski
- Русский
- Svenska
- Türkçe
- Українська
- 中文